Document ID: 32008D0024

KOMISIJOS SPRENDIMAS
2007 m. lapkričio 12 d.
kuriuo, remiantis Tarybos direktyva 92/43/EEB, patvirtinamas pirmasis atnaujintas borealinio biogeografinio regiono Bendrijos svarbos teritorijų sąrašas
(Pranešta dokumentu Nr. C (2007) 5402)
(2008/24/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. gegužės 21 d. Tarybos direktyvą 92/43/EEB dėl natūralių buveinių ir laukinės faunos bei floros apsaugos (1), ypač į jos 4 straipsnio 2 dalies trečią pastraipą,
kadangi:
(1)
Direktyvos 92/43/EEB 1 straipsnio c punkto iii papunktyje nurodytą borealinį biogeografinį regioną sudaro Suomijos ir Švedijos teritorijų dalys ir Estijos, Latvijos bei Lietuvos teritorijos, nustatytos biogeografiniame žemėlapyje, kurį 2005 m. balandžio 25 d. patvirtino tos direktyvos 20 straipsniu įsteigtas komitetas (toliau - Buveinių komitetas).
(2)
Būtina tęsti 1995 m. pradėtą procesą ir siekti realios pažangos steigiant Natura 2000 tinklą, kuris yra vienas svarbiausių Bendrijos biologinės įvairovės apsaugos aspektų.
(3)
Komisijos sprendimu 2005/101/EB (2) laikantis Direktyvos 92/43/EEB nuostatų buvo priimtas pirminis Bendrijos svarbos borealinio biogeografinio regiono teritorijų sąrašas. Remdamosi Direktyvos 92/43/EEB 4 straipsnio 4 dalimi ir 6 straipsnio 1 dalimi, suinteresuotosios valstybės narės kuo anksčiau ir ne vėliau kaip per šešerius metus nustato į Bendrijos svarbos borealinio biogeografinio regiono teritorijų sąrašą įtrauktas teritorijas kaip specialios apsaugos teritorijas, nustatydamos apsaugos prioritetus ir būtinas apsaugos priemones.
(4)
Dinamiškai pritaikant Natura 2000 tinklą yra peržiūrimi Bendrijos svarbos teritorijų sąrašai. Todėl būtina atnaujinti tą pirminį sąrašą.
(5)
Pirminį Bendrijos svarbos borealinio biogeografinio regiono teritorijų sąrašą būtina atnaujinti siekiant įtraukti papildomas teritorijas, kurias po 2004 m. valstybės narės pasiūlė įtraukti kaip borealinio biogeografinio regiono Bendrijos svarbos teritorijas, apibrėžtas Direktyvos 92/43/EEB 1 straipsnyje. Direktyvos 92/43/EEB 4 straipsnio 4 dalyje ir 6 straipsnio 1 dalyje numatyti įpareigojimai taikomi kuo anksčiau ir ne vėliau kaip per šešerius metus nuo pirmojo atnaujinto Bendrijos svarbos borealinio biogeografinio regiono teritorijų sąrašo priėmimo.
(6)
Be to, pirminį Bendrijos svarbos borealinio biogeografinio regiono teritorijų sąrašą būtina atnaujinti siekiant įtraukti visus su tomis teritorijomis susijusios valstybių narių pateiktos informacijos pasikeitimus, atsiradusius priėmus Bendrijos sąrašą. Todėl pirmasis atnaujintas Bendrijos svarbos borealinio biogeografinio regiono teritorijų sąrašas yra pirminio Bendrijos svarbos borealinio biogeografinio regiono teritorijų sąrašo konsoliduota versija. Tačiau būtina pažymėti, kad Direktyvos 92/43/EEB 4 straipsnio 4 dalyje ir 6 straipsnio 1 dalyje numatyti įpareigojimai taikomi kuo anksčiau ir ne vėliau kaip per šešerius metus nuo pirminio Bendrijos svarbos borealinio biogeografinio regiono teritorijų sąrašo priėmimo.
(7)
Remdamosi Direktyvos 92/43/EEB 4 straipsnio 1 dalimi, suinteresuotosios valstybės narės nuo 2003 m. sausio mėn. iki 2006 m. rugsėjo mėn. Komisijai perdavė borealinio biogeografinio regiono Bendrijos svarbos teritorijų, apibrėžtų tos direktyvos 4 straipsnio 1 dalyje, sąrašus.
(8)
Su siūlomų teritorijų sąrašais pateikta nustatytos formos informacija apie kiekvieną teritoriją, parengta pagal 1996 m. gruodžio 18 d. Komisijos sprendimą 97/266/EB dėl informacijos apie siūlomas Natura 2000 teritorijas formos (3).
(9)
Šią informaciją sudaro valstybės narės perduotas naujausias galutinis teritorijos žemėlapis, teritorijos pavadinimas, vieta bei dydis ir duomenys, surinkti taikant Direktyvos 92/43/EEB III priede nurodytus kriterijus.
(10)
Remiantis sąrašo projektu, kurį Komisija parengė suderinusi su kiekviena suinteresuotąja valstybe nare ir kuriame taip pat nurodytos teritorijos, kuriose esama prioritetinių tipų natūralių buveinių arba prioritetinių rūšių, reikėtų patvirtinti Bendrijos svarbos teritorijomis laikytinų borealinio biogeografinio regiono teritorijų atnaujintą sąrašą.
(11)
Vykdant stebėjimus pagal Direktyvos 92/43/EEB 11 straipsnį, gaunama vis daugiau žinių apie natūralių tipų buveinių bei rūšių egzistavimą ir pasiskirstymą. Todėl Bendrijos lygmeniu teritorijos įvertintos ir atrinktos vadovaujantis išsamiausiais šiuo metu turimais duomenimis.
(12)
Tačiau kelios valstybės narės nepasiūlė pakankamai teritorijų, atitinkančių su tam tikrų tipų buveinėmis ir rūšimis siejamus Direktyvos 92/43/EEB reikalavimus. Todėl negalima teigti, kad šių rūšių ir tipų buveinių tinklas yra suformuotas. Tačiau atsižvelgiant į tai, kad vėluoja informacija ir kad vėluojama pasiekti susitarimą su valstybėmis narėmis, Komisija mano, jog būtina patvirtinti pirmąjį atnaujintą teritorijų sąrašą, kuris turės būti peržiūrėtas pagal Direktyvos 92/43/EEB 4 straipsnio nuostatas.
(13)
Atsižvelgiant į tai, kad žinios apie kai kurių Direktyvos 92/43/EEB I priede nurodytų tipų buveinių arba II priede nurodytų rūšių, aptinkamų ir jūrų teritoriniuose vandenyse, ir jūrų vandenyse, pagal nacionalinę jurisdikciją esančiuose už teritorinių vandenų, egzistavimą bei pasiskirstymą tebėra neišsamios, nederėtų daryti išvadų, ar tinklas jau suformuotas, ar ne. Jei reikia, sąrašas turėtų būti peržiūrėtas pagal Direktyvos 92/43/EEB 4 straipsnio nuostatas.
(14)
Siekiant aiškumo ir skaidrumo, Sprendimas 2005/101/EB turėtų būti pakeistas.
(15)
Šiame sprendime numatytos priemonės atitinka Buveinių komiteto nuomonę,
PRIĖMĖ ŠĮ SPRENDIMĄ:
1 straipsnis
Direktyvos 92/43/EEB 4 straipsnio 2 dalies trečiojoje pastraipoje numatytas pirmasis atnaujintas Bendrijos svarbos borealinio biogeografinio regiono teritorijų sąrašas pateikiamas šio sprendimo priede.
2 straipsnis
Sprendimas 2005/101/EB panaikinamas.
3 straipsnis
Šis sprendimas skirtas valstybėms narėms.
Priimta Briuselyje 2007 m. lapkričio 12 d.

Labels: 12
18
20